b"\n_START_ARTICLE_\nRossov grad\n_START_PARAGRAPH_\nRossov grad (irsko Caisle\xc3\xa1n an Rois) je bivalno-obrambni grad na Irskem klana O'Donoghue, ki ga je dal zgraditi konec 15. stoletja. Grad je danes bolj povezan z dru\xc5\xbeino Browne iz Killarneyja, ki je bila do nedavnega tudi njegova lastnica. Stoji na obali jezera Lough Leane v narodnem parku Killarney v grofiji Kerry._NEWLINE_Prvi lastniki gradu so v njem \xc5\xbeiveli do sredine osemdesetih let 16. stoletja, ko so ga prodali Macu Cartyju Moru. More je grad skupaj s posestvi najprej oddal v najem siru Valentinu Brownu. Grad je bil eden zadnjih, ki se je med irskimi konfederacijskimi vojnami predal Oliverju Cromwellu. Branilci pod vodstvom lorda Muskerryja so se predali \xc5\xa1ele po tem, ko so Cromwellove enote pod vodstvom generala Ludlowa pred grad po reki Laune pripeljale artilerijo. Po legendi naj bi grad padel \xc5\xa1ele takrat, ko bo v jezero priplula vojna ladja, kar se je metafori\xc4\x8dno tudi zgodilo, \xc4\x8deprav so v jezero pripluli samo \xc4\x8dolni, nalo\xc5\xbeeni s topovi. _NEWLINE_Ob koncu vojn je dru\xc5\xbeini Brown uspelo zadr\xc5\xbeati lastni\xc5\xa1tvo nad gradom in posestvom, ker jim je uspelo dokazati, da je bil dedi\xc4\x8d gradu ob uporu premlad, da bi v njem sodeloval. Okoli leta 1688 so v bli\xc5\xbeini gradu zgradili dvorec, vendar so jih zaradi mo\xc4\x8dnih vezi z angle\xc5\xa1kim kraljem Jakobom II. izgnali iz Irske. V gradu so takrat uredili voja\xc5\xa1nico, ki je tam ostala do prve polovice 19. stoletja. Kasneje se Brownovi niso vrnili \xc5\xbeivet na grad, temve\xc4\x8d so si v bli\xc5\xbeini Killarneyja zgradili dvorec, imenovan Kenmare House. _NEWLINE_Grad je tipi\xc4\x8den utrjen objekt, zna\xc4\x8dilen za irske voja\xc5\xa1ke poveljnike v srednjem veku. Sestavljen je iz \xc4\x8detverokotnega obrambnega stolpa, ki ga je v zgodnjem obdobju obdajalo obzidje s \xc5\xa1tirimi vogalnimi obrambnimi stolpi\xc4\x8di._NEWLINE_Legenda pravi, da je prvega lastnika gradu, O\xe2\x80\x99Donoghua, nevidna sila posrkala skozi okno stolpa skupaj s konjem, mizo in knji\xc5\xbenico. Tako naj bi poslej prebival v veliki pala\xc4\x8di na jezerskem dnu, od koder naj bi budno spremljal dogodke v okolici svojega gradu. _NEWLINE_Danes je grad turisti\xc4\x8dna znamenitost, ogledati si ga je mogo\xc4\x8de vse leto. Izpred gradu poleti vozijo turisti\xc4\x8dne ladje, ki turiste popeljejo na kro\xc5\xbeno vo\xc5\xbenjo po jezeru, organizirani pa so tudi prevozi s \xc4\x8dolni na otok Innisfallen, kjer so ostanki srednjeve\xc5\xa1kega samostana."